3. DIO

ĐACI SUPERJUNACI

Učiteljica pogleda Damjana i kimne prema uplašenom dječaku.

– Brzo, supermoć zaborava! Ne treba nam panika u dvorištu.

– Joj, joj! – uzdisao je Damjan. – Mrzim kad jure pa ih moram loviti.

Da bi nekoga natjerao na zaborav, morao ga je dodirnuti i dva puta reći: – Zaboravi! Zaboravi!

Napokon je uhvatio dječaka za rame. – Zaboravi! Zaboravi!

Dječak je istoga trenutka ušutio i zbunjeno pogledao Damjana.

 – Igrali smo lovice. – objasni mu Damjan. – Ti loviš!

Ivor je završio komplicirane izračune. – Imamo još 40 minuta.

– To je dovoljno vremena! – zaključi učiteljica.

Prije mjesec dana spasili su svijet u samo petnaest minuta.

Neva se okrene prema Petri K.: – Petra, trebamo ideju!

Superkreativna Petra je razmišljala.

 – Trebamo nešto što će slijepiti zemlju, a da ne proširi rupu... – glavom joj je prolazilo deset ideja u sekundi. Petra K. je, baš kao i profesor Baltazar, šetala dok je razmišljala. Tiho je govorila, odmahivala glavom, zastala, opet krenula, a cijeli 1. a slijedio ju je po dvorištu. Ubrzo im se pridruži pola školskoga dvorišta. Smijali su se, naguravali i ispitivali:

– Čega se igramo? Koja su pravila? Zašto je ona djevojčica glavna? Ja bih vodio igru...

– Joj! Ne mogu razmišljati... malo tišine, molim! – zamolila je Petra.

Noa stavi prst na usta i počne se okretati oko sebe. – Pssssssst! – šaptala je. Kako se okretala, tako se tišina širila dvorištem. Slika je ostala ista, ali ton je nestao.

Učiteljica se nasmiješi Noi i šapne: – Malo sam ljubomorna. Obožavam moć supertišine!

Odaberi jedan od likova iz priče i nacrtaj ga kako se koristi svojom supermoći.